Document ID: 32004D0050

Απόφαση της Επιτροπής
της 17ης Σεπτεμβρίου 2003
σχετικά με την απαλλαγή από την εισφορά κλιματικών μεταβολών την οποία το Ηνωμένο Βασίλειο προτίθεται να εφαρμόσει στο μεθάνιο ανθρακωρυχείων
[κοινοποιηθείσα υπό τον αριθμό Ε(2003) 3242]
(Το κείμενο στην αγγλική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2004/50/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 88 παράγραφος 2 πρώτο εδάφιο,
τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),
τον κανονισμό (ΕΚ) αριθ. 659/1999 του Συμβουλίου, της 22ας Μαρτίου 1999, για τη θέσπιση λεπτομερών κανόνων εφαρμογής του άρθρου 93 της συνθήκης ΕΚ(1), και ιδίως το άρθρο 7,
Αφού κάλεσε τους ενδιαφερόμενους να υποβάλουν τις παρατηρήσεις τους κατ' εφαρμογή των διατάξεων αυτών(2) και αφού έλαβε υπόψη τις παρατηρήσεις τους,
Εκτιμώντας τα ακόλουθα:
I. ΔΙΑΔΙΚΑΣΙΑ
(1) Με επιστολή της 5ης Δεκεμβρίου 2002, το Ηνωμένο Βασίλειο κοινοποίησε στην Επιτροπή την πρόθεσή του να χορηγήσει απαλλαγή από την εισφορά κλιματικών μεταβολών (ΕΚΜ) που επιβάλλεται στους προμηθευτές για την ηλεκτρική ενέργεια που παράγεται από μεθάνιο ανθρακωρυχείων (ΜΑΟ) το οποίο προέρχεται από εγκαταλελειμμένα ανθρακωρυχεία.
(2) Με επιστολή της 5ης Φεβρουαρίου 2003, η Επιτροπή ενημέρωσε το Ηνωμένο Βασίλειο ότι είχε αποφασίσει να κινήσει τη διαδικασία που προβλέπεται στο άρθρο 88 παράγραφος 2 της συνθήκης ΕΚ σχετικά με την προτεινόμενη απαλλαγή.
(3) Η απόφαση της Επιτροπής να κινήσει τη διαδικασία δημοσιεύθηκε στην Επίσημη Εφημερίδα της Ευρωπαϊκής Ένωσης(3). Η Επιτροπή κάλεσε τα ενδιαφερόμενα μέρη να υποβάλουν τις παρατηρήσεις τους.
(4) Η Επιτροπή έλαβε παρατηρήσεις από ενδιαφερόμενα μέρη. Οι παρατηρήσεις διαβιβάστηκαν στο Ηνωμένο Βασίλειο, στο οποίο δόθηκε η ευκαιρία να εκφράσει τις απόψεις του. Με βάση τις παρατηρήσεις που λήφθηκαν από τα ενδιαφερόμενα μέρη, η Επιτροπή ζήτησε συμπληρωματικές πληροφορίες με επιστολή της 26ης Μαΐου 2003. Στις 11 Ιουνίου 2003 πραγματοποιήθηκε σύσκεψη με τις αρχές του Ηνωμένου Βασιλείου. Τα σχόλια του Ηνωμένου Βασιλείου σχετικά με τις παρατηρήσεις των ενδιαφερομένων μερών και οι πληροφορίες που ζητήθηκαν από την Επιτροπή διαβιβάστηκαν με επιστολή της 10ης Ιουλίου 2003.
II. ΛΕΠΤΟΜΕΡΗΣ ΠΕΡΙΓΡΑΦΗ ΤΗΣ ΕΝΙΣΧΥΣΗΣ
(5) Με το καθεστώς αυτό θα απαλλαγούν από την εισφορά κλιματικών μεταβολών (ΕΚΜ) οι παραδόσεις ηλεκτρικής ενέργειας που παράγεται από μεθάνιο ανθρακωρυχείων (ΜΑΟ) που προέρχεται από εγκαταλελειμμένα ανθρακωρυχεία.
(6) Η βασική νομοθεσία για την ΕΚΜ περιλαμβάνεται στο παράρτημα 6 του προϋπολογισμού του 2000. Το τμήμα 126 του προϋπολογισμού του 2002 τροποποιεί το παράρτημα 6 του προϋπολογισμού του 2000 με την προσθήκη μιας νέας υποπαραγράφου 4A μετά το σημείο 4 της παραγράφου 19 του παραρτήματος αυτού. Το καθεστώς θα αρχίσει να ισχύει από την ημερομηνία που θα οριστεί από το διάταγμα του Υπουργείου Οικονομικών. Οι διατάξεις για το ΜΑΟ θα ενσωματωθούν στο πεδίο εφαρμογής της αντίστοιχης παράγωγης νομοθεσίας [κανονισμοί 46 έως 51 των (γενικών) κανονισμών 2001 σχετικά με την ΕΚΜ - SI 2001/838].
(7) Το ΜΑΟ είναι ένα ισχυρό αέριο το οποίο συμβάλλει στην επιδείνωση του φαινομένου του θερμοκηπίου και το οποίο διαχέεται συνήθως στην ατμόσφαιρα. Επί του παρόντος, υπάρχουν τέσσερα ορυχεία από τα οποία λαμβάνεται ΜΑΟ που χρησιμοποιείται για την παραγωγή ηλεκτρικής ενέργειας, με συνολική παραγωγική ικανότητα 35MW.
(8) Στόχος του καθεστώτος είναι η παροχή κινήτρων προς τη βιομηχανία ώστε να δημιουργήσει νέες εγκαταστάσεις σε περίπου 40 περαιτέρω εγκαταλελειμμένα ανθρακωρυχεία, πράγμα που θα επέτρεπε την αύξηση της παραγωγικής ικανότητας κατά 175MW περίπου. Λόγω της αβεβαιότητας που επικρατεί σχετικά με την επακριβή έκταση των περιβαλλοντικών οφελών αυτού του καθεστώτος, η βρετανική κυβέρνηση προτίθεται να πραγματοποιήσει απολογισμό του καθεστώτος απαλλαγής το 2004/05. Εντούτοις, στην κοινοποίηση προβλέπεται δεκαετής διάρκεια αυτού του καθεστώτος.
(9) Η ελάχιστη αξία της απαλλαγής κατά το πρώτο έτος της εφαρμογής της θα είναι περίπου ένα εκατ. λίρες στερλίνες (GBP). Εάν η ανάπτυξη των εγκαταστάσεων παραγωγής ηλεκτρικής ενέργειας από ΜΑΟ εξελιχθεί σύμφωνα με τις προβλέψεις, οι απώλειες εσόδων αναμένεται να φθάσουν σε 6,3 εκατ. GBP ετησίως.
(10) Η ενίσχυση χορηγείται υπό τη μορφή φορολογικής απαλλαγής η οποία ισοδυναμεί με κατ' αποκοπή συντελεστή 4,30 GBP ανά MWh ηλεκτρικής ενέργειας παραγόμενης από ΜΑΟ. Δεδομένου ότι τα 40 ανθρακωρυχεία που εκτιμάται ότι θα μπορούσαν να επωφεληθούν από αυτή την απαλλαγή δεν θα είναι όλα μη αποδοτικά σε σημείο που να χρειάζονται πλήρη στήριξη, το υπό εξέταση μέτρο θα έχει ως συνέπεια ορισμένες περιττές δαπάνες.
(11) Από το καθεστώς θα επωφελούνται άμεσα οι παραγωγοί και οι προμηθευτές ηλεκτρικής ενέργειας η οποία προέρχεται από ΜΑΟ, θα πρέπει όμως να επωφελείται επίσης από τη φορολογική απαλλαγή η επιχείρηση άντλησης του αερίου. Υπάρχουν τρεις επιχειρήσεις οι οποίες πραγματοποιούν επί του παρόντος άντληση ΜΑΟ για να το πωλήσουν στους παραγωγούς ηλεκτρικής ενέργειας στο Ηνωμένο Βασίλειο. Οι εταιρείες αυτές είναι η Alkane Energy, η StrataGas και η Octagon Energy. Οι παραγωγοί ηλεκτρικής ενέργειας που συνεργάζονται με αυτές είναι η Clarke Energy, η Scottish and Southern Energy και η Warwick Energy.
Λόγοι για την κίνηση της διαδικασίας
(12) Αντίθετα με το Ηνωμένο Βασίλειο, η Επιτροπή δεν θεώρησε ότι το επιλεκτικό πλεονέκτημα που παρέχεται από το μέτρο δικαιολογείται από τη λογική και τη φύση του ίδιου του φορολογικού συστήματος. Η άποψη της Επιτροπής είναι ότι ο φόρος επιβάλλεται λόγω των αρνητικών επιπτώσεων της κατανάλωσης ηλεκτρικής ενέργειας στις κλιματικές μεταβολές. Ως εκ τούτου, είναι στη φύση του φορολογικού συστήματος να απαλλάσσει τη χρήση ενέργειας της οποίας η παραγωγή δεν έχει βλαβερές συνέπειες. Αυτό συμβαίνει, π.χ. στην περίπτωση ηλεκτρικής ενέργειας που παράγεται από ανανεώσιμες πηγές, δεδομένου ότι οι πηγές αυτές δεν συμβάλλουν στην παραγωγή διοξειδίου του άνθρακα μεγάλου κύκλου(4). Η παραγωγή ηλεκτρικής ενέργειας από το ΜΑΟ έχει, όπως και η παραγωγή ηλεκτρικής ενέργειας από άλλες ορυκτές πηγές, αρνητικές επιπτώσεις και, ως εκ τούτου, δεν είναι της ίδιας φύσης με την ηλεκτρική ενέργεια που παράγεται από ανανεώσιμες πηγές. Μάλιστα, η παραγωγή ηλεκτρικής ενέργειας από ΜΑΟ δεν διαφέρει, όσον αφορά τις εκπομπές διοξειδίου του άνθρακα, από την παραγωγή ηλεκτρικής ενέργειας από φυσικό αέριο. Συνεπώς, η φορολόγηση του ηλεκτρισμού που παράγεται από ΜΑΟ εντάσσεται στη φύση και τη λογική του φορολογικού συστήματος. Ωστόσο, είναι γεγονός ότι η χρήση του ΜΑΟ για την παραγωγή ηλεκτρικής ενέργειας αποτελεί πρόληψη της διαφυγής ΜΑΟ στην ατμόσφαιρα, δεδομένου ότι η μη χρησιμοποίησή του ΜΑΟ προξενεί διαρροές. Η Επιτροπή έχει τη γνώμη ότι οι συνολικές επιπτώσεις στις εκπομπές αερίων θερμοκηπίου δεν μεταβάλλουν τη φύση της στήριξης όσον αφορά την ύπαρξη κρατικής ενίσχυσης, αλλά θα πρέπει να ληφθούν υπόψη κατά την αξιολόγηση της συμβατότητας του μέτρου με τους κανόνες κρατικών ενισχύσεων.
(13) Η Επιτροπή έχει επιφυλάξεις για το κατά πόσο η ενίσχυση, η οποία αποτελούσε ενίσχυση λειτουργίας, ήταν συμβατή με το κοινοτικό πλαίσιο των κρατικών ενισχύσεων για την προστασία του περιβάλλοντος (εφεξής "το πλαίσιο")(5).
α) Το μέτρο δεν είναι σύμφωνο με το σημείο 51.2 του πλαισίου, δεδομένου ότι προβλέπει μια νέα απαλλαγή από ένα υφιστάμενο φόρο και οι αρχές του Ηνωμένου Βασιλείου δεν απέδειξαν την ύπαρξη σημαντικής μεταβολής των οικονομικών συνθηκών που θα μπορούσαν να δικαιολογήσουν μια τέτοια παρέκκλιση. Συνεπώς, δεν μπορεί να εφαρμοστεί το σημείο 51.1 στοιχείο α) ή β) του πλαισίου που προβλέπει δυνατότητα απαλλαγής από το φόρο διάρκειας δέκα ετών.
β) Το ΜΑΟ που χρησιμοποιείται για την παραγωγή ηλεκτρικής ενέργειας δεν αποτελεί ανανεώσιμη πηγή ενέργειας κατά την έννοια του πλαισίου και της οδηγίας 2001/77/EΚ του Ευρωπαϊκού Κοινοβουλίου και του Συμβουλίου, της 27ης Σεπτεμβρίου 2001, για την προαγωγή της ηλεκτρικής ενέργειας που παράγεται από ανανεώσιμες πηγές στην εσωτερική αγορά ενέργειας(6). Σε κάθε περίπτωση, το Ηνωμένο Βασίλειο δεν ισχυρίστηκε ότι το μέτρο ήταν συμβιβάσιμο με τις σχετικές διατάξεις του τμήματος Ε.3.3 του πλαισίου σχετικά με τις ανανεώσιμες πηγές ενέργειας.
γ) Το σημείο 51.3 του πλαισίου επιτρέπει στα κράτη μέλη να προάγουν την εφαρμογή διαδικασιών παραγωγής ηλεκτρικής ενέργειας από παραδοσιακές πηγές ενέργειας, όπως το αέριο, οι οποίες επιτρέπουν την επίτευξη ενεργειακής αποτελεσματικότητας αισθητά μεγαλύτερης από την ενεργειακή αποτελεσματικότητα που επιτυγχάνεται με τις παραδοσιακές μεθόδους παραγωγής. Σε τέτοιες περιπτώσεις, λαμβάνοντας υπόψη τη σπουδαιότητα τέτοιων τεχνικών για την προστασία του περιβάλλοντος και με την προϋπόθεση ότι η πρωτογενής πηγή ενέργειας που χρησιμοποιείται ελαχιστοποιεί τις αρνητικές επιπτώσεις από πλευράς προστασίας του περιβάλλοντος, μπορεί να είναι δικαιολογημένη η έγκριση πλήρους απαλλαγής από τους φόρους για μια πενταετία, χωρίς πρόβλεψη προοδευτικής μείωσης της ενίσχυσης. Η Επιτροπή αμφιβάλλει κατά πόσο στην προκειμένη περίπτωση θα μπορούσε να εφαρμοστεί η διάταξη αυτή και, σε κάθε περίπτωση, η κοινοποιηθείσα δεκαετής διάρκεια υπερβαίνει την επιτρεπόμενη πενταετή διάρκεια που προβλέπει το σημείο 51.3 του πλαισίου. Επίσης, δεν φαίνεται να πληρούνται οι όροι του σημείου 51.1 του πλαισίου σύμφωνα με τους οποίους θα μπορούσε να επιτραπεί μια δεκαετής διάρκεια δυνάμει του σημείου 51.3.
δ) Επίσης, εν φαίνεται να πληρούνται οι διατάξεις που αφορούν τη διαχείριση των αποβλήτων και την εξοικονόμηση ενέργειας (σημεία 42 έως 46 του πλαισίου). Η ενίσχυση δεν μειώνεται προοδευτικά, δεν περιορίζεται αυστηρά στην αντιστάθμιση του πρόσθετου κόστους παραγωγής σε σύγκριση με τις αγοραίες τιμές του σχετικού προϊόντος ή υπηρεσίας και η διάρκεια της χορήγησης της ενίσχυσης δεν περιορίζεται σε πέντε έτη. Επιπλέον, είναι αμφίβολο κατά πόσο το μέτρο που θα μπορούσε να θεωρηθεί ότι στοχεύει στη διαχείριση των αποβλήτων ή την εξοικονόμηση ενέργειας.
ε) Το Ηνωμένο Βασίλειο επικαλέσθηκε την εφαρμογή του τμήματος ΣΤ του πλαισίου "πολιτικές, μέτρα και μέσα για τη μείωση των αερίων φαινομένου θερμοκηπίου". Το τμήμα αυτό εφαρμόζεται στις κρατικές ενισχύσεις που θα μπορούσαν να παρέχονται στο πλαίσιο κοινών και συντονισμένων πολιτικών και μέτρων, συμπεριλαμβανομένων των οικονομικών μέσων, και επίσης με τη χρήση των μέσων που έχουν καθιερωθεί από αυτό καθεαυτό το πρωτόκολλο του Κιότο, δηλαδή τις διεθνείς εμπορεύσιμες άδειες, την από κοινού υλοποίηση και τον μηχανισμό καθαρής ανάπτυξης. Η Επιτροπή αμφιβάλλει κατά πόσο το τμήμα αυτό μπορεί να εφαρμοστεί στην παρούσα υπόθεση.
στ) Επίσης, δεν φαίνεται ότι μπορεί να εφαρμοστεί στην παρούσα υπόθεση ο κανονισμός (ΕΚ) αριθ. 1407/2002 του Συμβουλίου, της 23ης Ιουλίου 2002, σχετικά με τις κρατικές ενισχύσεις προς τη βιομηχανία άνθρακα(7).
ζ) Τέλος, κανένα άλλο νομικό κείμενο βάσει του άρθρου 87 παράγραφος 2 ή 3 δεν φαίνεται ότι μπορεί να εφαρμοστεί στην προκειμένη περίπτωση.
(14) Εντούτοις, η προστασία του κλίματος αποτελεί στόχο της Κοινότητας. Η Επιτροπή αναγνωρίζει το περιβαλλοντικό όφελος, από την άποψη της προστασίας του κλίματος, που μπορεί να είναι απόρροια του εν λόγω μέτρου, παρόλο που η στήριξη ενός τέτοιου μέτρου δεν έχει προβλεφθεί από το πλαίσιο. Ωστόσο, η Επιτροπή ανησυχούσε για το γεγονός ότι ο σχεδιασμός του εν λόγω μέτρου θα μπορούσε να οδηγήσει σε υπεραντιστάθμιση.
(15) Η ποσότητα ηλεκτρικής ενέργειας που θα μπορούσε να παραχθεί στο Ηνωμένο Βασίλειο από ΜΑΟ δεν είναι αμελητέα. Η Επιτροπή λαμβάνει υπόψη τις δυνατότητες παραγωγής ηλεκτρικής ενέργειας από ΜΑΟ όχι μόνο στο Ηνωμένο Βασίλειο, αλλά και σε άλλα κράτη μέλη. Η Επιτροπή λαμβάνει επίσης υπόψη το γεγονός ότι τα κράτη μέλη εξετάζουν επί του παρόντος τη δυνατότητα προαιρετικής απαλλαγής από την ενεργειακή φορολογία της ηλεκτρικής ενέργειας που παράγεται από ΜΑΟ στο πλαίσιο του σχεδίου οδηγίας για τη φορολογία των ενεργειακών προϊόντων(8). Για τους λόγους αυτούς, η Επιτροπή επιθυμεί να δώσει στα τρίτα μέρη τη δυνατότητα να σχολιάσουν το εν λόγω μέτρο.
III. ΠΑΡΑΤΗΡΗΣΕΙΣ ΕΝΔΙΑΦΕΡΟΜΕΝΩΝ ΜΕΡΩΝ
(16) Στις 23 Απριλίου 2003, Επιτροπή έλαβε επιστολή της 16ης Απριλίου 2003 με παρατηρήσεις από την Association of Coal Mine Methane Operators (ACMMO) που συνοψίζονται ως εξής:
α) η ACMMO συγκρίνει την κατάσταση των νέων επενδύσεων για τη μείωση των εκπομπών αερίων που επιβαρύνουν το φαινόμενο του θερμοκηπίου στο Ηνωμένο Βασίλειο με τη γερμανική αγορά, στην οποία το ΜΑΟ αποτελεί επίσημα "ανανεώσιμη" πηγή ηλεκτρισμού και επωφελείται από εγγυημένες τιμές τροφοδότησης στο πλαίσιο του " Erneuerbare-Energien-Gesetz" (νόμος για την προώθηση των ανανεώσιμων πηγών ενέργειας). Ενώ στη Γερμανία οι παραγωγοί λαμβάνουν 46,00 GPB ανά MWh, στο Ηνωμένο Βασίλειο η τιμή είναι 17 GBP ανά MWh. Η απαλλαγή του ΜΑΟ στο Ηνωμένο Βασίλειο θα βοηθούσε να βελτιωθούν οι οικονομικές συνθήκες του τομέα και να προστατευθούν οι υπάρχουσες μονάδες. Λαμβάνοντας υπόψη την οικονομική κατάσταση στο Ηνωμένο Βασίλειο δεν θεωρείται πιθανό να προκύψουν περιττές δαπάνες. Λαμβάνοντας υπόψη τη σημαντική πτώση των χονδρικών τιμών ηλεκτρισμού από 25 GPB ανά MWh το 1998 σε 17 GBP ανά MWh σήμερα, η ACCMO αμφιβάλλει ακόμα αν το καθεστώς αυτό ως μεμονωμένο μέτρο θα είναι επαρκές για όλη τη πρόσθετη παραγωγική ικανότητα που δημιουργείται όπως αναφέρεται από τις αρχές του Ηνωμένου Βασιλείου·
β) η ACMMO τονίζει την περιβαλλοντική σημασία του καθεστώτος. Όσον αφορά τη μείωση των εκπομπών αερίων που επιβαρύνουν το φαινόμενο του θερμοκηπίου, ο ηλεκτρισμός που παράγεται από ΜΑΟ θεωρείται ότι είναι καλύτερος από όλες τις ανανεώσιμες τεχνολογίες επειδή δεσμεύει και χρησιμοποιεί το μεθάνιο που διαχέεται σήμερα στην ατμόσφαιρα από εγκαταλελειμμένα ανθρακωρυχεία. Σε σύγκριση με την αιολική ενέργεια, μειώνει, για παράδειγμα, τις αντίστοιχες εκπομπές διοξειδίου του άνθρακα εννέα φορές πιο αποτελεσματικά ανά παραγόμενη κιλοβατώρα. Η παραγωγή ηλεκτρισμού από τη δέσμευση ΜΑΟ συμβάλλει επίσης στη μείωση των εκπομπών διοξειδίου του άνθρακα με την υποκατάσταση χρησιμοποίησης φυσικού αερίου. Το μέτρο αποσκοπεί στη δέσμευση και τη χρησιμοποίηση ενός επικίνδυνου αερίου που διαφεύγει στην ατμόσφαιρα και προκαλεί σημαντικές περιβαλλοντικές ζημίες·
γ) η ACMMO αναμένει ότι η απαλλαγή από την ΕΚΜ θα έχει οφέλη τα οποία θα μπορέσουν να κατανεμηθούν σχεδόν εξίσου μεταξύ των προμηθευτών ΜΑΟ και των παραγωγών που χρησιμοποιούν αυτή την πηγή ενέργειας. Ωστόσο, το σημαντικότερο αποτέλεσμα του μέτρου αυτού είναι όχι η επιδότηση των παραγωγών ενέργειας αλλά η χορήγηση ενός οικονομικού πλεονεκτήματος στους προμηθευτές αερίου για να βελτιωθεί ο συντελεστής αποδοτικότητας των περιθωριακών σχεδίων.
IV. ΠΑΡΑΤΗΡΗΣΕΙΣ ΤΟΥ ΗΝΩΜΕΝΟΥ ΒΑΣΙΛΕΙΟΥ
(17) Με επιστολή της 10ης Ιουλίου 2003, οι αρχές του Ηνωμένου Βασιλείου ζήτησαν από την Επιτροπή να εγκρίνει την κοινοποίηση βάσει του τμήματος Ε.3.1, σημεία 42 έως 46 του πλαισίου σχετικά με τις κρατικές ενισχύσεις για την προστασία του περιβάλλοντος ("κανόνες που εφαρμόζονται στις λειτουργικές ενισχύσεις υπέρ της διαχείρισης των αποβλήτων και υπέρ της εξοικονόμησης ενέργειας").
(18) Οι αρχές του Ηνωμένου Βασιλείου θεωρούν ότι η άντληση ΜΑΟ από εγκαταλελειμμένα ορυχεία και η χρησιμοποίησή του ως καυσίμου για την παραγωγή ενέργειας είναι σύμφωνη με τους σκοπούς του τμήματος αυτού. Θεωρούν ότι η χρησιμοποίηση ΜΑΟ για την παραγωγή ηλεκτρισμού αποτελεί μια πιο αποτελεσματική και περιβαλλοντικά υπεύθυνη χρησιμοποίηση. Οι λόγοι είναι ότι αποτρέπεται η διαρροή μεθανίου στην ατμόσφαιρα προκειμένου να χρησιμοποιηθεί για την παραγωγή αισθητά λιγότερο ρυπογόνων τελικών προϊόντων, μειώνοντας παράλληλα τη χρησιμοποίηση ορυκτών καυσίμων από τα φυσικά αποθέματα. Υπάρχουν περιβαλλοντικά οφέλη τόσο στο επίπεδο άντλησης του ΜΑΟ χάρη στην αποφυγή εκπομπών και τη διαχείριση αποβλήτων σύμφωνα με το σημείο 42 στοιχείο α) του πλαισίου, δεδομένου ότι περιορίζεται η διαρροή μεθανίου στην ατμόσφαιρα, όσο και στο επίπεδο της χρησιμοποίησής του ως καυσίμου για την παραγωγή ενέργειας χάρη στην εξοικονόμηση ενέργειας, δεδομένου ότι αποφεύγεται η άντληση αερίου από τα υπάρχοντα αποθέματα φυσικού αερίου, σύμφωνα με το σημείο 42 στοιχείο β) του πλαισίου.
(19) Η χρησιμοποίηση ΜΑΟ για την παραγωγή ενέργειας είναι η μόνη πρακτικά αποδοτική. Υπάρχει μία μόνο άλλη βιώσιμη χρησιμοποίηση του ΜΑΟ. Δύο μονάδες το χρησιμοποιούν ως καύσιμο για ορισμένες διαδικασίες παραγωγής, όπως η παραγωγή κεραμικών και γυαλιού. Ωστόσο, η χρήση αυτή εξαρτάται από την επάρκεια της τοπικής ζήτησης αερίου και δεν μπορεί να εφαρμοστεί στις περισσότερες μονάδες. Εναλλακτικά μέτρα μείωσης ή χρησιμοποίησης του ΜΑΟ, όπως η καύση του εκπομπόμενου αερίου, θα ήταν εντελώς αντιοικονομικά και χωρίς καμία πρακτική χρησιμότητα. Συνεπώς, δεν αντιπροσωπεύουν βιώσιμη εναλλακτική δυνατότητα, δεδομένου μάλιστα ότι η μεταβλητότητα της φυσικής ροής αερίου, λόγω της ατμοσφαιρικής πίεσης, μπορεί να οδηγήσει στη σβέση των εστιών καύσης του αερίου. Το αέριο δεν έχει επαρκώς υψηλή θερμιδική αξία για να διοχετευθεί στο δίκτυο αερίου του Ηνωμένου Βασιλείου και να αναμειχθεί με το φυσικό αέριο.
(20) Στο τμήμα E 3.1 του πλαισίου, το σημείο 46 αναφέρει ότι η διάρκεια των ενισχύσεων που δεν μειώνονται προοδευτικά πρέπει να περιορίζεται σε πέντε έτη και η έντασή τους να μην υπερβαίνει το 50 % των επιπρόσθετων δαπανών.
(21) Η ενίσχυση δεν θα υπερβαίνει το 50 % των επιπρόσθετων δαπανών. Η ενίσχυση που παρέχεται με την απαλλαγή από την ΕΚΜ είναι 0,43 p/kWh. Η ACMMO διαβεβαίωσε τις αρχές του Ηνωμένου Βασιλείου ότι το συνολικό κόστος παραγωγής ηλεκτρισμού μπορεί να κατανεμηθεί εξίσου (50/50) μεταξύ του κόστους του ΜΑΟ και του κόστους παραγωγής ηλεκτρισμού στην περίπτωση μιας τυπικής σημερινής μονάδας στην οποία οι δύο υπηρεσίες εξασφαλίζονται από δύο χωριστές επιχειρηματικές οντότητες. Συνεπώς, η ενίσχυση θα κατανεμηθεί ως εξής: 0,215 p/kWh για την άντληση αερίου και 0,215 p/kWh για την παραγωγή ηλεκτρισμού.
(22) Οι αρχές του Ηνωμένου Βασιλείου προσκόμισαν στην Επιτροπή λεπτομερή στοιχεία σχετικά με το κόστος. Τα στοιχεία αυτά είναι διαφορετικά από εκείνα που είχε χρησιμοποιήσει προηγουμένως το Ηνωμένο Βασίλειο και ανταποκρίνονται στις παρούσες οικονομικές συνθήκες. Σε σύγκριση με τις συνθήκες που επικρατούσαν κατά το χρόνο της κοινοποίησης, οι δυνητικοί δικαιούχοι αντιμετωπίζουν τώρα υψηλότερες δαπάνες χρηματοδότησης και εκμεταλλεύσιμο το ποσό του αερίου που θα μπορούσε να χρησιμοποιηθεί στις πιθανές μονάδες είναι μικρότερο από ό,τι αναμενόταν (πράγμα που οδηγεί σε αύξηση του ανά μονάδα κόστους).
(23) Όσον αφορά το ΜΑΟ, σύμφωνα με τις πιο πρόσφατες πληροφορίες, το κόστος παραγωγής ανέρχεται σε 0,89 (υφιστάμενες μονάδες) ή 1,07 (νέες μονάδες) p/kWh (από πλευράς χημικής ενέργειας), πράγμα που ισοδυναμεί σε 26 ή 31 p/therm. Τα στοιχεία αυτά πρέπει να συγκριθούν με την τιμή ενός εναλλακτικού αερίου που θα υποκαθιστούσε το ΜΑΟ για την ίδια χρήση, δηλαδή το φυσικό αέριο, η τιμή του οποίου είναι της τάξης των 20 p/therm. Δεδομένου ότι η φορολογική ελάφρυνση στηρίζεται στον ηλεκτρισμό που παράγεται από το αέριο, δηλαδή το ήμισυ του 0,43 p/kwh = 0,215, θα πρέπει να προσαρμοστεί για να καταστεί δυνατή μια σύγκριση με την τιμή του φυσικού αερίου. Οι παραγωγοί ηλεκτρισμού που προέρχεται από ΜΑΟ λειτουργούν με απόδοση 36 % (40 % για νέες μονάδες), δηλαδή σε κάθε μονάδα χημικής ενέργειας μπορεί να αποδοθεί μόνο 36 % της φορολογικής ελάφρυνσης (0,08 p/kwh χημικής ενέργειας). Από πλευράς χημικής ενέργειας, η σημερινή αγοραία τιμή του φυσικού αερίου είναι 0,68 p/kWh. Συνεπώς, η φορολογική ελάφρυνση αντιπροσωπεύει από ένα έως δύο πέμπτα της διαφοράς μεταξύ της αγοραίας τιμής του φυσικού αερίου (0,68 p/kWh) και του κόστους του ΜΑΟ (από 0,89 έως 1,07 p/kWh). Συνεπώς, η ενίσχυση που παρέχεται είναι χαμηλότερη από το 50 % των επιπρόσθετων δαπανών.
(24) Όσον αφορά την παραγωγή ενέργειας από ΜΑΟ, σύμφωνα με τα πιο πρόσφατα στοιχεία, το κόστος παραγωγής ανέρχεται σε 2,13 (υφιστάμενες μονάδες) ή 2,37 (νέες μονάδες) p/kWh εξαιρουμένου του κόστους του ΜΑΟ ή 4,61 ή 5,04 p/kWh συμπεριλαμβανομένου του κόστους του ΜΑΟ. Τα στοιχεία αυτά πρέπει να συγκριθούν με το τυπικό κόστος παραγωγής ηλεκτρισμού σε πρόσφατες εγκαταστάσεις με τη χρησιμοποίηση φυσικού αερίου (ενδεικτικά στοιχεία), που ανέρχονται αντίστοιχα σε 0,87 p/kWh χωρίς το κόστος του αερίου) και σε 2,11 p/kWh (συμπεριλαμβανομένου του κόστους του αερίου). Συνεπώς, η ενίσχυση που χορηγείται είναι χαμηλότερη από το 50 % των επιπρόσθετων δαπανών.
(25) Όσον αφορά τη διάρκεια της απαλλαγής, η κυβέρνηση του Ηνωμένου Βασίλείου θα ήταν πρόθυμη να δεχθεί αναθεώρηση της προτεινόμενης διάρκειας, η οποία θα μπορούσε να μειωθεί από δέκα σε πέντε έτη, διατηρώντας το δικαίωμα να υποβάλει νέα αίτηση έγκρισης κρατικής ενίσχυσης κατά τη λήξη της πενταετούς περιόδου.
(26) Επί του παρόντος δεν υπάρχουν εταιρείες άντλησης ΜΑΟ που είναι θυγατρικές εταιρειών εξόρυξης άνθρακα και η κυβέρνηση του Ηνωμένου Βασιλείου δεν γνωρίζει την ύπαρξη εταιρειών εξόρυξης άνθρακα που θα σχεδίαζαν τη δημιουργία μονάδας επεξεργασίας ΜΑΟ. Τα δε εγκαταλελειμμένα ανθρακωρυχεία ανήκουν στο κράτος.
V. ΕΚΤΙΜΗΣΗ ΤΗΣ ΕΝΙΣΧΥΣΗΣ
Η ύπαρξη κρατικής ενίσχυσης
(27) Η ΕΚΜ στην ηλεκτρική ενέργεια επιβάλλεται στους προμηθευτές ηλεκτρικής ενέργειας. Το εξεταζόμενο μέτρο προβλέπει την απαλλαγή του ηλεκτρισμού που παράγεται από ΜΑΟ από την εισφορά. Γίνεται η παραδοχή ότι το σύνολο της απαλλαγής μεταβιβάζεται στους παραγωγούς ηλεκτρικής ενέργειας που χρησιμοποιούν ΜΑΟ ως πρώτη ύλη και, σε σχεδόν ίσες αναλογίες, τους προμηθευτές ΜΑΟ χάρη στις υψηλότερες τιμές αγοράς(9). Συνεπώς, παρέχεται ένα πλεονέκτημα σε αυτούς τους παραγωγούς και προμηθευτές ΜΑΟ που αντιπροσωπεύουν μια ειδική κατηγορία επιχειρήσεων. Το πλεονέκτημα αυτό χορηγείται μέσω κρατικών πόρων δεδομένου ότι το κράτος υφίσταται μια μείωση των φορολογικών εσόδων του. Οι αποδέκτες ασκούν οικονομική δραστηριότητα σε αγορές (ηλεκτρισμού και φυσικού αερίου) στις οποίες υπάρχουν συναλλαγές μεταξύ των κρατών μελών. Συνεπώς, το καθεστώς νοθεύει ή απειλεί να νοθεύσει τον ανταγωνισμό και θα μπορούσε να επηρεάζει τις συναλλαγές μεταξύ των κρατών μελών.
(28) Το επιλεκτικό πλεονέκτημα που παρέχεται με το μέτρο, δεν δικαιολογείται από τη λογική και τη φύση του ίδιου του φορολογικού συστήματος. Ως προς αυτό, η Επιτροπή δεν μεταβάλλει τη θέση της σχετικά με τους λόγους που την οδήγησαν να κινήσει τη διαδικασία, όπως συνοψίζεται στην αιτιολογική σκέψη 12 της παρούσας απόφασης. Η Επιτροπή σημειώνει ότι το Ηνωμένο Βασίλειο, στην επιστολή του της 10ης Ιουλίου 2003, κοινοποίησε το καθεστώς ως κρατική ενίσχυση που εντάσσεται στο πλαίσιο σχετικά με τις κρατικές ενισχύσεις για την προστασία του περιβάλλοντος.
(29) Το συμπέρασμα στο οποίο καταλήγει η Επιτροπή είναι ότι η φορολογική απαλλαγή περιλαμβάνει κρατική ενίσχυση που χορηγείται στους παραγωγούς ηλεκτρισμού που χρησιμοποιούν ΜΑΟ και στους προμηθευτές ΜΑΟ. Μια τέτοια ενίσχυση που δεν συνδέεται με επενδύσεις είναι ενίσχυση λειτουργίας.
(30) Όσον αφορά το επιχείρημα της ACMMO ότι ο ηλεκτρισμός που παράγεται από ΜΑΟ τυγχάνει ευνοϊκής μεταχείρισης βάσει του γερμανικού νόμου "Erneuerbare-Energien-Gesetz" που είναι ασυμβίβαστος με τους κανόνες ανταγωνισμού, η Επιτροπή παρατηρεί ότι με βάση την απόφαση του Δικαστηρίου των Ευρωπαϊκών Κοινοτήτων στην υπόθεση C-379/98 PreussenElektraAG(10), η Επιτροπή αποφάσισε ότι νόμος EEG δεν συνιστά κρατική ενίσχυση κατά την έννοια του άρθρου 87 παράγραφος 1 της συνθήκης ΕΚ(11).
Συμβιβάσιμο της ενίσχυσης
(31) Η Επιτροπή εξέτασε το συμβιβάσιμο της κρατικής ενίσχυσης με το άρθρο 87 παράγραφος 3 στοιχείο γ) της συνθήκης βάσει του πλαισίου σχετικά με τις κρατικές ενισχύσεις για την προστασία του περιβάλλοντος, και ιδίως το τμήμα Ε.3.1.
(32) Το μεθάνιο από εγκαταλελειμμένα ανθρακωρυχεία είναι ένα ισχυρό αέριο το οποίο, όταν διαχέεται στην ατμόσφαιρα, συμβάλλει στην επιδείνωση του φαινομένου του θερμοκηπίου. Αυτές οι εκπομπές μεθανίου από εγκαταλελειμμένα ανθρακωρυχεία δεν μπορεί να αποφευχθούν ή (με μερικές αμελητέες εξαιρέσεις) να χρησιμοποιηθούν με άλλο οικονομικά βιώσιμο τρόπο, εκτός από την παραγωγή ηλεκτρισμού. Εάν το αέριο παραμείνει αχρησιμοποίητο, θα διαρρεύσει στην ατμόσφαιρα. Κατά συνέπεια, η Επιτροπή θεωρεί ότι η άντληση μεθανίου από εγκαταλελειμμένα ανθρακωρυχεία για την παραγωγή ενέργειας είναι ένας τρόπος διαχείρισης αποβλήτων με τρόπο υπεύθυνο και, κατά συνέπεια, συμφωνεί με το πνεύμα του σημείου 42 στοιχείο α) του πλαισίου.
(33) Η χρησιμοποίηση ΜΑΟ για την παραγωγή ηλεκτρισμού θα οδηγήσει στην εξοικονόμηση ενέργειας. Θα συμβάλει στην αποφυγή της χρησιμοποίησης άλλων ορυκτών πηγών ενέργειας για τον ίδιο σκοπό. Εάν παραμείνει αχρησιμοποίητο, το μεθάνιο και το CO2 που προέρχονται από άλλες μορφές παραγωγής ηλεκτρισμού θα διέρρεαν στην ατμόσφαιρα. Η χρησιμοποίηση του ΜΑΟ ως υποκατάστατου άλλων πηγών ενέργειας συμβάλλει στη μείωση του συνολικού όγκου των αερίων που επιδεινώνουν το φαινόμενο του θερμοκηπίου. Δεδομένου ότι ο στόχος των μέτρων εξοικονόμησης ενέργειας είναι η βιώσιμη χρήση των πηγών ενέργειας και η μείωση των αερίων που προκαλούν το φαινόμενο του θερμοκηπίου, το μέτρο μπορεί να θεωρηθεί ότι συμβάλλει στην εξοικονόμηση ενέργειας και είναι σύμφωνο με το σημείο 42 στοιχείο β) του πλαισίου(12).
(34) Οι λειτουργικές ενισχύσεις για τη διαχείριση αποβλήτων και την εξοικονόμηση ενέργειας μπορεί να θεωρηθούν συμβιβάσιμες με το σημείο 46 του πλαισίου, εάν περιορίζονται για περίοδο πέντε ετών και η έντασή τους δεν υπερβαίνει το 50 % των επιπρόσθετων δαπανών. Με επιστολή της 10ης Ιουνίου 2003, οι αρχές του Ηνωμένου Βασιλείου περιόρισαν τη διάρκεια του καθεστώτος σε πέντε έτη και απέδειξαν ότι η ενίσχυση δεν θα υπερβαίνει το 50 % των επιπρόσθετων δαπανών ούτε σε επίπεδο προμηθευτών ΜΑΟ ούτε σε επίπεδο παραγωγών ενέργειας.
(35) Επιπλέον, η Επιτροπή σημειώνει ότι το άρθρο 15 παράγραφος 1 στοιχείο β) της κοινής θέσης του Συμβουλίου για την πρόταση οδηγίας του Συμβουλίου σχετικά με την αναδιάρθρωση του κοινοτικού πλαισίου για τη φορολόγηση ενεργειακών προϊόντων και ηλεκτρισμού(13) προβλέπει ότι ο ηλεκτρισμός που παράγεται από μεθάνιο που προέρχεται από εγκαταλελειμμένα ανθρακωρυχεία μπορεί να εξαιρεθεί προαιρετικά από τη σχετική φορολόγηση.
VI. ΣΥΜΠΕΡΑΣΜΑ
(36) Για τους λόγους που παρατέθηκαν ανωτέρω, η Επιτροπή θεωρεί ότι το μέτρο συνιστά κρατική ενίσχυση κατά την έννοια του άρθρου 87 παράγραφος 1 της συνθήκης ΕΚ. Η ενίσχυση είναι σύμφωνη με το άρθρο 87 παράγραφος 3 στοιχείο γ) της συνθήκης ΕΚ και το πλαίσιο σχετικά με τις κρατικές ενισχύσεις για την προστασία του περιβάλλοντος,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απαλλαγή από την εισφορά κλιματικών μεταβολών, που θεσπίζεται βάσει του τμήματος 126 του προϋπολογισμού του 2002, την οποία σκοπεύει να εφαρμόσει το Ηνωμένο Βασίλειο στον ηλεκτρισμό που παράγεται από μεθάνιο προερχόμενο από εγκαταλελειμμένα ανθρακωρυχεία, είναι συμβιβάσιμη με την κοινή αγορά κατά την έννοια του άρθρου 87 παράγραφος 3 στοιχείο γ) της συνθήκης.
Κατά συνέπεια, εγκρίνεται η εφαρμογή του μέτρου για μια περίοδο πέντε ετών.
Άρθρο 2
Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
Βρυξέλλες, 17 Σεπτεμβρίου 2003.

Labels: 2
19
14
20
18